Eldoret ni mji ulio magharibi mwa Kenya. Upo kwenye barabara kuu kati ya Nairobi - Kampala takriban km 300 kutoka jiji la Nairobi katika nyanda za juu magharibi mwa Bonde la Ufa kwenye kimo cha mita 2100 - 2700 juu ya UB. Ukiwa na wakazi 289,380 (wakati wa sensa ya mwaka 2009) ni mji wa tano kwa ukubwa nchini Kenya baada ya Nairobi, Mombasa, Kisumu na Nakuru na ni makao makuu ya kaunti ya Uasin Gishu. Eneo la Eldoret lilikuwa linamilikiwa na jamii ya Wamaasai ingawa kwa sasa wakaaji wengi ni wa kabila la Wakalenjin na hasa Wanandi na Wakeiyo. Mji wenyewe ulianzishwa wakati wa ukoloni mwakani 1910 kwa ufunguzi wa kituo cha posta mahali ambako reli ya Mombasa-Uganda ilitakiwa kupita baadaye. Wakati ule makaburu kadhaa kutoka Afrika Kusini walihamia Kenya wakitafuta mashamba mapya baada ya kushindwa na Waingereza vitani. Uingereza ilitaka kupatanisha makaburu na hali ya kulazimishwa kuwepo chini yake kwa kuwafungulia milango katika maeneo yake mengine. Mashamba ya walowezi wale katika nyanda za juu za Uasin Gishu yalikuwa msingi wa kiuchumi kwa maendeleo ya mji mchanga ulioitwa Eldoret kuanzia mwaka 1912. Tangu 1924 Eldoret iliunganishwa na njia ya reli, 1928 mji ulipata maji ya bomba na tangu 1933 palikuwa na umeme.